CELEX: C2006/036/28
Language: el
Date: 2006-02-11 00:00:00
Title: Απόφαση του Δικαστηρίου (τρίτο τμήμα), της  1ης Δεκεμβρίου 2005 , στις συνεκδικασθείσες υποθέσεις C-394/04 και C-395/04 (αίτηση του Συμβουλίου της Επικρατείας για την έκδοση προδικαστικής αποφάσεως): Διαγνωστικό & Θεραπευτικό Κέντρο Αθηνών-Υγεία ΑΕ κατά Υπουργού Οικονομικών (Έκτη οδηγία περί ΦΠΑ — Άρθρο 13, A, παράγραφος 1, στοιχείο β' — Απαλλαγές — Πράξεις που συνδέονται στενά με τη νοσοκομειακή ή ιατρική περίθαλψη — Τηλεφωνική εξυπηρέτηση των νοσηλευομένων και εκμίσθωση συσκευών τηλεοράσεως σε αυτούς — Παροχή κλίνης και γευμάτων στους συνοδούς τους)

11.2.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 36/15
            
         
      ΑΠΌΦΑΣΗ ΤΟΥ ΔΙΚΑΣΤΗΡΊΟΥ
   
   (τρίτο τμήμα)
   της 1ης Δεκεμβρίου 2005
   στις συνεκδικασθείσες υποθέσεις C-394/04 και C-395/04 (αίτηση του Συμβουλίου της Επικρατείας για την έκδοση προδικαστικής αποφάσεως): Διαγνωστικό & Θεραπευτικό Κέντρο Αθηνών-Υγεία ΑΕ κατά Υπουργού Οικονομικών (1)
   
   (Έκτη οδηγία περί ΦΠΑ - Άρθρο 13, A, παράγραφος 1, στοιχείο β' - Απαλλαγές - Πράξεις που συνδέονται στενά με τη νοσοκομειακή ή ιατρική περίθαλψη - Τηλεφωνική εξυπηρέτηση των νοσηλευομένων και εκμίσθωση συσκευών τηλεοράσεως σε αυτούς - Παροχή κλίνης και γευμάτων στους συνοδούς τους)
   (2006/C 36/28)
   Γλώσσα διαδικασίας: η ελληνική
   Στις συνεκδικασθείσες υποθέσεις C-394/04 και C-395/04, με αντικείμενο αιτήσεις εκδόσεως προδικαστικής αποφάσεως δυνάμει του άρθρου 234 ΕΚ, που υπέβαλε το Συμβούλιο της Επικρατείας με αποφάσεις της 16ης Ιουνίου 2004, οι οποίες περιήλθαν στο Δικαστήριο στις 17 Σεπτεμβρίου 2004, στο πλαίσιο των δικών Διαγνωστικό & Θεραπευτικό Κέντρο Αθηνών-Υγεία ΑΕ κατά Υπουργού Οικονομικών, το Δικαστήριο (τρίτο τμήμα), συγκείμενο από τους A. Rosas, πρόεδρο τμήματος, J.-P. Puissochet, S. von Bahr, U. Lõhmus και A. Ó Caoimh (εισηγητή), δικαστές, γενικός εισαγγελέας: P. Léger, γραμματέας: L. Hewlett, κύρια υπάλληλος διοικήσεως, εξέδωσε την 1η Δεκεμβρίου 2005 απόφαση με το ακόλουθο διατακτικό:
   
               1)
            
            
               Η από τα πρόσωπα που αφορά το άρθρο 13, Α, παράγραφος 1, στοιχείο β', της έκτης οδηγίας 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών — Κοινό σύστημα φόρου προστιθεμένης αξίας: ομοιόμορφη φορολογική βάση, τηλεφωνική εξυπηρέτηση των νοσηλευομένων και εκμίσθωση συσκευών τηλεοράσεως σε αυτούς, καθώς και η από τα ίδια πρόσωπα παροχή κλίνης και γευμάτων στους συνοδούς τους κατά κανόνα δεν αποτελούν πράξεις που κατά τη διάταξη αυτή συνδέονται στενά με τη νοσοκομειακή και ιατρική περίθαλψη. Τα πράγματα μπορεί να είναι διαφορετικά μόνον αν οι παροχές αυτές είναι απαραίτητες για την επίτευξη των θεραπευτικών και νοσηλευτικών σκοπών της νοσοκομειακής και ιατρικής περιθάλψεως και αν στην ουσία δεν έχουν σκοπό να προσπορίσουν σε εκείνον που τις χορηγεί πρόσθετα έσοδα από την τέλεση πράξεων οι οποίες ανταγωνίζονται ευθέως πράξεις εμπορικών επιχειρήσεων που υπόκεινται στον φόρο προστιθεμένης αξίας.
            
         
               2)
            
            
               Του αιτούντος δικαστηρίου έργο είναι να καθορίσει, λαμβάνοντας υπόψη το σύνολο των συγκεκριμένων στοιχείων των διαφορών των οποίων έχει επιληφθεί και εν ανάγκη το περιεχόμενο των ιατρικών συνταγών που καταρτίστηκαν για τους σχετικούς ασθενείς, αν οι παροχές που χορηγήθηκαν πληρούν τις προϋποθέσεις αυτές.
            
         
      (1)  ΕΕ C 273 της 6.11.2004.